Hof toe oor Neil Armstrong se maanstofDie maanstof is tans in die prokureur se besit (Foto: Christopher McHugh) Laura Murray was ŉ 10-jarige meisie en het saam met haar kinderoppasser buite die gesin se huis in Cincinnati gespeel, toe haar ma ŉ klein buisie met grys stof aan haar oorhandig het. Haar ma het verduidelik dié stof kom van die maan af. Saam met die buis was daar ŉ handgeskrewe briefie: “Aan Laura Ann Murray – Baie sterkte – Neil Armstrong Apollo 11”. Murray, nou Laura Cicco, het dekades lank nie die buisie vol stof onder oë gehad nie, alhoewel sy die briefie in haar slaapkamer bewaar het. Haar ouers is vyf jaar gelede oorlede en toe sy hul besittings deursoek, het sy weer op die buisie stof afgekom. “Hier is die maanstof, ek het dit!” het Cicco vir haar man gesê. “In daardie stadium het ons nie geweet wat om daarmee te doen nie.” Cicco het verlede week ŉ dagvaarding op Nasa bedien om seker te maak dat sy die stof kan behou wat “regmatig” aan haar behoort. Dit is ŉ poging om te verhoed dat die ruimteagentskap beslag lê op die stof. Cicco se prokureur, Christopher McHugh, het gesê Nasa het ŉ geskiedenis dat hulle beslag lê op privaat burgers se besittings, indien dit vermoedelik van die maan af kom. Cicco voer aan die maanstof was ŉ geskenk van Armstrong, wat vriende was met haar pa, ŉ voormalige vlieënier vir die Amerikaanse weermag. Armstrong en Tom Murray, wat die grootste deel van sy loopbaan politici en afgevaardigdes rondgevlieg het, was albei lede van die Quiet Birdmen, ŉ geheime klub van manlike vlieëniers. Armstrong was in die 1970’s ŉ professor in ruimte-ingenieurswese aan die Universiteit van Cincinnati terwyl die Murray-familie in die stad gewoon het. Hy het in daardie stadium die buisie maanstof aan sy vriend se dogtertjie gegee. Alhoewel daar nie ŉ wet is wat privaat burgers verhoed om materiaal te besit wat van die maan afkomstig is nie, is Cicco die regmatige en wettige eienaar van die maanstof, het McHugh verduidelik. Die bewys is die handgeskrewe briefie, wat deur ŉ handskrifkenner nagegaan is. ŉ Woordvoerder van Nasa het gesê dit sal “onbehoorlik” wees om kommentaar te lewer terwyl die hofsaak voortduur. ŉ Kenner, wat die stof getoets het, het bevind dit “is moontlik van die maan se oppervlak afkomstig”, aldus hofdokumente. Die maanstof is tans in die prokureur se besit vir veilige bewaring. -Washington Post